b'\n_START_ARTICLE_\nHidrolat\n_START_PARAGRAPH_\nHidrolatje proizvod, ki ga pridobimo s postopkom vodne destilacije zdravilnih in aromati\xc4\x8dnih rastlin. Gre za koloidne raztopine, sestavljene iz eteri\xc4\x8dnih olj in v vodi raztopljenih u\xc4\x8dinkovin rastline. Hidrolati se uporabljajo v kozmeti\xc4\x8dni industriji, pa tudi v prehrani ter za izvajanje aromaterapij. Priljubljeni hidrolati so ro\xc5\xbena voda, hidrolat pomaran\xc4\x8dnih cvetov, origana ro\xc5\xbemarina, timijana, smilja in drugih di\xc5\xa1avnic.\n_START_SECTION_\nPridobivanje\n_START_PARAGRAPH_\nHidrolat nastane kot stranski produkt pri pridobivanju eteri\xc4\x8dnih olj. Pri destilaciji se namre\xc4\x8d s pomo\xc4\x8djo pare iz rastlin izvle\xc4\x8de eteri\xc4\x8dno olje, s ponovno kondenzacijo pa se me\xc5\xa1anica hidrolata in eteri\xc4\x8dnega olja zbere v posebni posodi. Eteri\xc4\x8dno olje splava na povr\xc5\xa1ino hidrolata, od koder se ga nato odstrani. Hidrolat je pravzaprav zelo razred\xc4\x8deno eteri\xc4\x8dno olje, katerega koncentracija se obi\xc4\x8dajno giblje med 0.01% do 0.04%. Rastline za destilacijo vedno nabirajo v \xc4\x8dasu njihove najve\xc4\x8dje zrelosti in vsebnosti eteri\xc4\x8dnih olj.'